**บันทึกองค์ความรู้ปราชญ์ชาวบ้าน**

**การทำเกษตรแบบผสมผสาน**

**1.ชื่อภูมิปัญญาที่ทำการบันทึก** คือ การทำเกษตรผสมผสาน

เจ้าของภูมิปัญญาที่บันทึก นายอดุลชัย มีนา

ที่อยู่เลขที่ 153/3 หมู่ที่ 4 ตำบลผดุงมาตร อำเภอจะแนะ จังหวัดนราธิวาส

อาชีพ รับจ้างทั่วไป อายุ 44 ปี การศึกษา มัธยมศึกษาตอนปลาย โทรศัพท์ 084-963-4033

**2.ประวัติภูมิปัญญาที่บันทึก**

นายอดุลชัย มีนา ภูมิลำเนาเป็นคนจะแนะ จังหวัดนราธิวาสแต่กำเนิด เมื่อจบชั้นมัธยมศึกษาตอนปลาย ประกอบอาชีพรับจ้างเป็นหลัก และดำรงตำแหน่งผู้นำ อช. โดยส่วนตัวสนใจในการทำการเกษตร จึงเข้าร่วมเป็นอาสาเกษตรได้มีการเรียนรู้และเข้าร่วมการดำเนินงานของกลุ่มยุวเกษตรกรอย่างต่อเนื่อง ศึกษาและฝึกอบรมด้านวิชาการ เทคโนโลยีต่างๆ เพื่อปรับปรุงและพัฒนาด้านการจัดการ ด้านผลผลิต ด้านการตลาด ด้านคุณภาพ ด้านศัตรูพืช และวิทยาการและเทคโนโลยีต่างๆ เป็นตัวแทนของชุมชนประสานงานในหน่วยงานเกษตรและหน่วยงานภาครัฐและเอกชนเพื่อช่วยเหลือกลุ่มเกษตรกร พร้อมเข้าร่วมกิจกรรมของชุมชนโดยเป็นแกนนำสำคัญในการผลักดันและพัฒนาด้านการเกษตรเรื่อยมาจนถึงปัจจุบัน

* ได้ริเริ่มบุกเบิกพื้นที่ใกล้เคียงเพื่อทำการเกษตรแบบเศรษฐกิจพอเพียง
* มีการวางแผนการผลิตพืชต่อเนื่องตลอดปี
* สามารถเผยแพร่ ขยายผลให้แก่ส่วนรวมไปปฏิบัติได้
* นำความรู้ที่ได้รับการฝึกอบรมมาถ่ายทอดให้กับเพื่อนเกษตรกร

อาชีพการเกษตรเป็นอาชีพที่เป็นนายของตัวเองเป็นอาชีพที่ทำรายได้พอควร แต่เป็นอาชีพที่ต้องเรียนรู้อยู่เสมอเพื่อปรับปรุงและพัฒนาการเกษตรให้ดีขึ้นแล้วขยายและถ่ายทอดความรู้กันและกัน ระบบเกษตรผสมผสาน เป็นรูปแบบหนึ่งของระบบเกษตรกรรมที่มีกิจกรรมตั้งแต่ 2 กิจกรรมขึ้นไปในพื้นที่เดียวกัน หรือการใช้ประโยชน์จากกิจกรรมในพื้นที่เดียวกันให้ได้ประโยชน์สูงสุด โดยกิจกรรมเหล่านี้จะมีการเกื้อกูลประโยชน์ซึ่งกันและกัน ไม่ทางใดก็ทางหนึ่ง และจะนำไปสู่การเป็นระบบการเกษตรแบบยั่งยืน และก่อให้เกิดผลดีและประโยชน์ในด้านต่างๆ หลายอย่าง

**3.จุดเด่นของภูมิปัญญาที่บันทึก**

เป็นกิจกรรมที่ช่วยเพิ่มรายได้และกระจายรายได้ได้ตลอดปี

**4.กระบวนการผลิต**

**4.1 วัสดุอุปกรณ์ การปลูกผักเลี้ยงปลาแบบผสมผสาน**

1.พื้นที่ทำบ่อปลา

2.พันธุ์ปลาดุก

3.พันธุ์ผักบุ้ง

**4.2 ขั้นตอนการผลิต**

**การเตรียมบ่อ**

ให้ใช้ปูนขาวปรับสภาพดินให้เหมาะกับการเลี้ยงปลาดุก 60 ถึง 100 กิโลกรัมต่อไร่ โรยให้ทั่วบริเวณบ่อ ใส่ปุ๋ยคอก 200 กิโลกรัมต่อไร่ แล้วปล่อยน้ำเข้า ประมาณ 50 Cm. ปล่อยทิ้งไว้ 5 วัน หรือสังเกตุจากสีของน้ำถ้าเป็นสีเขียวก็ใช้ได้ ตรวจวัดความเป็นกรดด่างให้อยู่ 7.5 – 8.5 ถ้ายังไม่ถึงให้เติมปูนขาวเพิ่ม

**ข้อแนะนำ** ควรมีการทำร่มเงาให้เป็นที่พักจากความร้อนของลูกปลา เพื่อลดการตายของลูกปลาจากความร้อน

**การเตรียมพันธุ์ปลา**

ควรเลือกลูกปลาที่มาจากแหล่งที่มีความน่าเชื่อถือ เป็นอันดับแรก ส่วนการดูลูกปลานั้นให้เลือกที่มีความแข็งแรง วายน้ำได้เร็ว ลำตัว หนวด ครีบ หาง สมบูรณ์ ไม่ว่ายน้ำหงายท้องหรือ ตั้งฉากกับน้ำ

ก่อนการปล่อยลูกปลาลงสู่บ่อควรเอาถุงปลาแช่น้ำในบ่ 10-15 นาทีเพื่อเป็นการปรับอุณหภูมิให้เท่ากัน ป้องกันการช็อกน้ำของลูกปลา ขนาดลูกลูกปลาที่จะปล่อยควรมีขนาดเท่ากับนิ้วมือ จะเพิ่มอัตราการรอดให้มากยิ่งขึ้น ปริมาณที่เหมาะสมในการเลี้ยงปลาอยู่ที่ 80,000-100,000 ตัวต่อไร่

เมื่อนำปลาลงบ่อแล้วเราสามารถขยายพันธุ์ผักบุ้งในบ่อปลาได้ ผักบุ้งสามารถเป็นที่ร่มเงาให้ปลาได้เป็นการเกื้อกูลกันและสามารถหมุนเวียนเพื่อนำมารับประธานเป็นอาหารประจำวันได้

**5.เทคนิค/เคล็ดลับ**

การทำการเกษตรสิ่งสำคัญ คือต้องมีความขยัน ความอดทนพยายามที่จะเรียนรู้และพัฒนาการทำการเกษตรอย่างต่อเนื่อง

**6.การถ่ายทอดสืบทอด**

1. ถ่ายทอดความรู้และประสบการณ์ที่ได้รับจากการอบรมมาให้กับสมาชิกกลุ่ม

2. สามารถถ่ายทอดความรู้และประสบการณ์ให้กับผู้ที่ต้องการเรียนรู้เกี่ยวกับการการเกษตร

3. เป็นผู้สอนให้กับผู้ที่มีความสนใจในการทำการเกษตรเศรษฐกิจพอเพียง ให้กับเพื่อนต่างหมู่บ้าน